Carlos Sáez i Isabel Tadeo, guanyadors del X certamen literari “Pascual Enguídanos-George H. White”
05 de desembre de 2024

L'Ajuntament de Llíria ha fet públics, esta vesprada, els resultats del X Certamen Literari de relats curts “Pascual Enguídanos-George H. White”, que organitza la Xarxa Municipal de Biblioteques.

El guanyador en la modalitat de castellà ha sigut Carlos Sáez Castillo per l'obra “Ciudad Nenúfar”, mentres que ha quedat finalista Maite Esteve Gil amb “Fiambre de cafetería”.

Pel que respecta a la categoria de valencià, el primer premi ha recaigut en Isabel Tadeo Pla per “Descens al Helheim, el regne dels morts”, i el finalista ha sigut José Miguel Maicas Prats per “El tren fantasma”.

L'alcalde de Llíria, Joanma Miguel, ha entregat els guardons d'esta edició de 2024. El primer premi, en cadascuna de les categories, estava dotat econòmicament amb 800 euros, mentres que les persones finalistes han rebut 400 euros.

En esta desena edició del certamen “Pascual Enguídanos-George H. White” s'han presentat un total de 61 relats en castellà i 7 en la categoria de valencià.

L'Ajuntament de Llíria convoca anualment este concurs amb la finalitat d'homenatjar la memòria de l'il·lustre escriptor de la localitat que li dona nom i que és considerat el pioner de les novel·les de ciència-ficció a Espanya. Esta iniciativa servix per a divulgar la seua obra, i fomentar la creació literària i la lectura del gènere amb temàtica d'aventures.